## Beijing, boykot og brud på menneskerettigheder

Den olympiske ild tændes i Beijing 4. februar, når vinter-OL 2022 løber af stablen. Danmark sender et rekordstort antal atleter af sted til legene, men det bliver uden selskab fra de danske politikere, der har meldt afbud. Det samme gælder for blandt andet Canada, Australien og USA, der har meldt ud, at de laver en såkaldt diplomatisk boykot af Kinas vinter-OL.

I dette af afsnit af Viden i spil med Idrættens Analyseinstitut har Cecilie Hedegaard Bak inviteret Stanis Elsborg, senioranalytiker i Play the Game, i studiet til en snak om årsagerne til de diplomatiske boykots, Kinas reaktion, og ikke mindst hvilken betydning en diplomatisk boykot kan have. De ser også på, hvordan åbningsceremonien sandsynligvis vil blive brugt politisk til at tilbagevise anklagerne, og de ser tilbage på åbningsceremonien fra sommer-OL i 2008, hvor Kina også var værter.

## Arbejdsspørgsmål

1. Hvad er forskellen på en diplomatisk boykot og en hård boykot af en sportsbegivenhed?
2. Overvej årsagerne til, at Danmarks afbud til OL i Kina ikke bliver udlagt som en diplomatisk boykot - søg inspiration i [artiklen ’Regeringen er under massivt pres for at boykotte vinter-OL’ (kilde 2)](https://www.dr.dk/nyheder/udland/regeringen-er-under-massivt-pres-boykotte-vinter-ol?fbclid=IwAR0AD4ZwtVWC4wYDpuJJhWV7tGVzwHqx79QFOnb6nQA52u7vgktQHkT8_4E)
3. Beskriv, hvordan Kina har håndteret henholdsvis den danske og amerikanske udmelding om, at man ikke vil sende politikere til vinter-OL.
4. Stanis Elsborg taler i podcasten om symbolske handlingers betydning. Diskutér med udgangspunkt i det begreb, hvilken betydning det kan have for Kina, at nogle lande inklusive USA vælger at lave en diplomatisk boykot af vinter-OL.

## Supplerende materiale

Kilde 1: [Freedom House Index](https://freedomhouse.org/countries/freedom-world/scores), rangliste over landes politiske og civile rettigheder

Kilde 2: [’Regeringen er under massivt pres for at boykotte vinter-OL’](https://www.dr.dk/nyheder/udland/regeringen-er-under-massivt-pres-boykotte-vinter-ol?fbclid=IwAR0AD4ZwtVWC4wYDpuJJhWV7tGVzwHqx79QFOnb6nQA52u7vgktQHkT8_4E), artikel fra DR, 4. januar 2022

Kilde 3: [’OL i Beijing i 2022 – til månen og tilbage’](https://idan.dk/nyhedsoversigt/podcasts/viden-i-spil/2021/07_beijing-2022_til-maanen-og-tilbage/), podcastafsnit fra Viden i spil med Idrættens Analyseinstitut, 3. juni 2021